Maaeluminister Urmas Kruuse allkirjastas täna käskkirja, millega taasavab üheks kalendripäevaks, 25. septembriks kaluri kalapüügiloa alusel toimuva ahvenapüügi Peipsi, Lämmi- ja Pihkva järvel.
Maaeluminister taasavab kooskõlas kalapüügiseaduse § 49 lõikega 3 ahvenapüügi, sest pärast esialgsete püügiandmete laekumist on selgunud, et Peipsi, Lämmi- ja Pihkva järvel on aastasest lubatud ahvenasaagist välja püüdmata 64,5 tonni (7,6%). Võttes arvesse perioodil 15.–20.09.2015 püütud päeva maksimaalseid ahvenasaake, on võimalik Peipsi, Lämmi- ja Pihkva järvel ahvenapüügi taasavamine üheks kalendripäevaks.
Kutselise kalapüügi taasavamise käskkiri avaldatakse Ametlikes Teadaannetes. Käskkiri avalikustatakse ka Maaeluministeeriumi veebilehel ja edastatakse vastavatele erialaliitudele.